Gammelsø Øst-Bryggen bliver ryddet for al industri og siloer. Om et år kan nybyggere på kajen ind mod Gammelsø gå i gang.

Annonce

Der bliver fritlagt en lang rektangulær byggegrund, når Aalborg Portland om et år forlader Odense Havn. De tre siloer rives ned, og så er vejen banet for et helt nyt boligkvarter. Det kommer til at ligge attraktivt med skov til den ene side og havnebassinet til den anden. Industrihavnen er der snart ikke meget tilbage af, og terminalen med cement har Aalborg Portland ingen problemer med at flytte. Der er tre siloer, en smule administration og en vægt. Ellers ligger der ikke andre bygninger på arealet. Grus, sten og skærver har været oplagt på pladsen, som ud mod Gammelsø har været spærret af "Berlinmuren", som betonelementerne ud mod vejen har været kaldt i folkemunde. Der er kun nogle få bunker tilbage, på kajen ligger lidt skrot og vraget af en båd. Skinnerne i kørebanen havde indtil for et års tid siden en af de karakteristiske kørende lyseblå girafkraner. Den fik Odense Havn sprængt væk og skåret op til skrot.

Tysklandskaj til højre og Gammelsø til venstre. Området har fået navnet Gammelsø Øst - Bryggen. De karakteristiske siloer fjernes. Betonbiler kan køre ind under pulversiloerne. Foto: Ivar Juel Nordentoft

Annonce

Ingen arkitektonisk værdi

Aalborg Portland opgiver produktionen på stedet og afvikler i løbet af i år. Fra 1. april næste år ophører cementvirksomhedens lejemål med Odense Havn. Virksomheden har spurgt havnen, om grunden skulle være ryddet til den tid. Havnen ønsker hele området afleveret i samme stand, som da Aalborg Portland lejede grunden. Altså ryddet for bygninger og de tre siloer. Sagen har været behandlet politisk. By- og Kulturudvalget har besluttet, at intet taler for at lave en bevaring af de tre karakteristiske betonsiloer. Tværtimod mener udvalget, at de vil mindske interessen for at bygge på grunden. Det kan være ganske kompliceret at genbruge siloer til f.eks. boligformål. Kompliceret og derfor bekosteligt. Det er billigere at bygge nyt. På samme areal kan der bygges flere boligkvadratmeter. By- og Kulturudvalget anser ikke siloerne for at have noget arkitektonisk værdi. De har en historie at fortælle om havnen, men den mener politikerne kan fortælles på anden vis. Der er i øvrigt adskillige siloer på havnen, men Aalborg Portlands adskiller sig ved at have rummet cement og ikke grovvarer som korn og foderstoffer. Denne handel har rødder langt tilbage i havnens historie.

Det er snart slut. Cementpulver fra siloerne på Tysklandkaj kører på sidste år. Der er tre siloer og en administration og vejerbod. Foto: ivar Juel Nordentoft

Annonce

Unikt og bynært

En bevaring af siloerne ville kølne investeringslysten på området. En ændring af siloerne til nyt formål ville resultere i en skønnet kvadratmeterpris på op til 30.000 kr. Det svarer til prisen for kvadratmeterne i et rigtig dyrt parcelhus. Lejligheder varierer i kvadratmeterpris fra omkring 10.000 kr. Jo højere, desto billigere, fordi grundprisen er den samme. Politisk er det beskrevet i den gældende kommuneplan for Gammelsø-Tysklandkaj-grunden, at den med tiden skulle ændres til boligformål. Den har fået to navne, Gammelsø Øst-Bryggen. Lokalpolitikerne ser udnyttelsen af Portland-grunden som en fortsættelse af den transformation, som Odense er i gang med. Fra stor by til storby. Fra industriby til bolig og vidensby. Der er stor efterspørgsel på havnegrundene, hvor der fortsat er livlig byggeaktivitet. - Der er stor efterspørgsel på boliger med en unik og bynær placering. Udviklingen på Odense Havn med endnu flere boliger er med til at skabe en attraktiv by, der kan tiltrække flere indbyggere, lyder beskrivelsen fra By- og Kulturforvaltningen. Nye boliger på Tysklandskaj vil være begunstiget af en placering, som næppe gemmer overraskelser til beboerne. Der er grønne områder mod vest, og mod nord ligger Sejl- og Motorbådsklubben. Her kommer også Kanalvej og Næsbyhoved Skov, som med sin sine voldanlæg fra Næsbyhoved Slot inde i skoven heller ikke bliver bebygget. Mod øst strækker havnebassinet sig helt vejen ind til Promenadebyen.

Cementpulver kan løbe ned i tanktransporten. Der er kørevej ind under siloerne. Foto: Ivar Juel Nordentoft

Redningskrans. Men ingen redning til siloerne. De sprænges eller gnaves ned inden april næste år. Foto: Ivar Juel Nordentoft

Den overlevende kran i sporet på kajen overfor de siloer, der skal væk, når Aalborg Portland forlader Odense Havn. Foto: Ivar Juel Nordentoft

Efter væggen ud mod Gammelsø er pillet ned, bliver nogle af elementerne genbrugt. Men ikke sat i samme rækkefølge. Tysklandskaj bliver til Bryggen. Foto: Ivar Juel Nordentoft

Odense Havn. Siloerne. Med Næsbyhoved Skov i baggrunden. Samt Sejl- og Motorbådsklubben. Foto: Ivar Juel Nordentoft

Nogle af de andre siloer på Odense Havn. Foto: ivar Juel Nordentoft

Logo, der forsvinder fra Odense Havn. Det skal bygges væik. Foto: Ivar Juel Nordentoft

Kanalvej og industribyggerier med siloer. Den hvide klump er Havnemøllerne, som Olav de Linde netop har overtaget og er i gang med at ombygge til liberale erhverv. Foto: Ivar Juel Nordentoft

Bagsiden ikke af medaljen men af cementsiloerne på Tysklandkaj. Foto: Ivar Juel Nordentoft

Tre silobygninger på Odense Havn. Grovvare- og kornlagre har været en stor del af havnens aktiviteter. Foto: Ivar Juel Nordentoft

Kran og siloerne på Odense Havn. Der er urørt is i bassinet. Skibstrafik er der ikke meget af i Odense Havn. Foto: Ivar Juel Nordentoft